**NOTĂ INFORMATIVĂ**

Prezentul proiectul de lege propune modificarea și completarea unor acte legislative, avînd drept scop de a armoniza legislația, prin aducerea în concordanță a normelor existențe cu cele nou intrate în vigoare, precum și modificarea unor norme în vederea excluderii anumitor deficiențe și probleme în aplicarea acestora.

Proiectul de lege vizează următoarele modificări ale legislației în vigoare:

**1.** Completarea art.129 pct.6) din Codul fiscal, prin includerea în conținutul obligației fiscale a contribuţiilor de asigurări sociale de stat obligatorii şi a primelor de asigurare obligatorie de asistenţă medicală stabilite în cotă procentuală, precum și a pct.11) prin reglementarea faptului că controlul fiscal se efectuează pentru verificarea corectitudinii respectării obligațiilor prevăzute și de alte acte normative.

Este de menționat că, prin Legea pentru modificarea și completarea unor acte legislative nr.295 din 21.12.2017, în atribuțiile Serviciului Fiscal de Stat a fost inclusă efectuarea controlului asupra calculării corecte şi a virării în termen a contribuţiilor la bugetul asigurărilor sociale de stat şi a primelor de asigurare obligatorie de asistenţă medicală şi aplicarea sancţiunilor pentru încălcarea prevederilor legale referitoare la calcularea acestora.

Ca urmare, propunerea dată are ca scop armonizarea cadrului legal (Legea cu privire la mărimea, modul şi termenele de achitare a primelor de asigurare obligatorie de asistenţă medicală nr. 1593-XV din 26.12.2002 și Legea bugetului asigurărilor sociale de stat pe anul 2018 nr. 281 din 15.12.2017) cu prevederile Codului fiscal în partea ce ține de aplicarea sancțiunilor pentru nerespectarea modului de calculare și achitare, neachitarea sau achitarea incompletă a contribuţiilor de asigurări sociale de stat obligatorii și a primelor de asigurare obligatorie de asistenţă medicală, stabilite în cotă procentuală.

Totodată, Serviciului Fiscal de Stat îi este atribuită competența de verificare și efectuare a controlului în diferite domenii prin acte normative speciale, cum este Legea cu privire la tichetele de masă nr.166 din 21.09.2017 (art.7 alin.(1)), Regulamentul cu privire la modul de evidenţă, evaluare şi vînzare a bunurilor confiscate, fără stăpîn, sechestrate ușor alterabile sau cu termen de păstrare limitat, a corpurilor delicte, a bunurilor trecute în proprietatea statului cu drept de succesiune şi a comorilor aprobat prin Hotărârea Guvernului nr.972 din 11 septembrie 2001 (pct.75), Regulamentul privind subvenționarea locurilor de muncă aprobat prin Hotărârea Guvernului nr.1145 din 20 decembrie 2017 (pct.32).

Din acest considerent apare necesitatea completării art.129 pct.11) din Codul fiscal.

**2.** Modificarea art.131 alin.(11) din Codul fiscal, în partea ce ține de comunicarea contribuabilului cu Serviciul Fiscal de Stat.

Astfel, se propune ca toate actele administrative, citațiile, precum și alte acte sau răspunsuri să fie comunicate de către Serviciul Fiscal de Stat persoanelor specificate la art.187 alin.(21) din Codul fiscal, adică subiecţilor înregistraţi în calitate de plătitori ai T.V.A.; subiecților care au, conform numărului scriptic de salariaţi înregistrat în anul precedent, mai mult de 10 persoane angajate prin contract individual de muncă ori prin alte contracte; contribuabililor care la situaţia din 1 ianuarie 2016 aveau angajaţi mai mult de 5 salariaţi; subiecţilor care desfăşoară activitate profesională în sectorul justiţiei; rezidenţilor parcurilor pentru tehnologia informaţiei, prin intermediul cutiei poștale din cabinetul electronic personal al contribuabilului de pe portalul Serviciului Fiscal de Stat.

Modificarea respectivă rezidă din evoluția continuă și dezvoltarea domeniului IT, în vederea îmbunătățirii, simplificării și accelerării procesului de comunicare dintre Serviciul Fiscal de Stat și contribuabil.

**3.** Modificarea și completarea art.133 alin.(2) din Codul fiscal, care reglementează atribuțiile Serviciului Fiscal de Stat în domeniul administrării fiscale.

Astfel, se propune, excluderea de la pct.141 (care reglementează atribuția de efectuare a controlului asupra calculării corecte şi a virării în termen a contribuţiilor la bugetul asigurărilor sociale de stat şi a primelor de asigurare obligatorie de asistenţă medicală şi aplicare a sancţiunilor contravenţionale pentru încălcarea prevederilor legale referitoare la calcularea acestora) a cuvîntului “contravenţionale”, deoarece pentru încălcările în domeniul respectiv sunt prevăzute sancțiuni și de către alte acte legislative, nu doar sancțiuni contravenționale.

Totodată, se propune completarea articolului cu următoarele atribuții:

* efectuarea altor tipuri de controale decît cele expuse la pct.14 și 141 stabilite în sarcina Serviciului Fiscal de Stat prin acte normative speciale, propunere ce rezidă din faptul că Serviciului Fiscal de Stat îi este atribuită competența de verificare și efectuare a controlului în diferite domenii prin acte normative speciale, și nu doar prin Codul fiscal, cum sunt domeniul emiterii, acordării, acceptării şi rambursării valorii tichetelor de masă, domeniul acordării subvențiilor pentru crearea locurilor de muncă, în partea respectării de către beneficiar a obligațiilor stipulate în contractul încheiat cu Ministerul Finanțelor, domeniul privind evidența bunurilor reglementate de Hotărîrea Guvernului nr. 972 din 11.09.2001 pentru aprobarea Regulamentului cu privire la modul de evidenţă, evaluare şi vînzare a bunurilor confiscate, fără stăpîn, sechestrate uşor alterabile sau cu termen de păstrare limitat, a corpurilor delicte, a bunurilor trecute în posesia statului cu drept de succesiune şi a comorilor;
* efectuarea la solicitarea Ministerului Finanțelor, a verificării anuale, pînă la data de 31 mai, a respectării de către beneficiarul subvenționării creării locurilor de muncă a obligațiilor stipulate în contract, pe parcursul valabilității contractului de subvenționare, propunere ce vizează aducerea în corespundere cu prevederile Hotărîrii Guvernului nr.1145 din 20 decembrie 2017 pentru aprobarea Regulamentului privind subvenţionarea creării locurilor de muncă, care prevede că *Serviciul Fiscal de Stat, la solicitarea autorităţii competente, verifică anual, pînă la data de 31 mai, pe parcursul valabilităţii contractului de subvenţionare, respectarea de către beneficiar a obligaţiilor stipulate în contract;*
* gestionarea și actualizarea Registrului conturilor de plăți și bancare ale persoanelor fizice și juridice, propunere ce are drept scop de a aduce în concordanță Codul fiscal cu Legea cu privire la prevenirea și combaterea spălării banilor și finanțării terorismului nr.308 din 22.12.2017, care în art.15 alin.(20) prevede că *Serviciul Fiscal de Stat creează, gestionează şi actualizează Registrul conturilor de plăţi şi bancare ale persoanelor fizice şi juridice.*

**4.** Completarea Codului fiscal cu prevederi care să reglementeze statutul juridic al funcționarului fiscal cu statul special din cadrul Serviciului Fiscal de Stat.

Astfel, potrivit propunerii, funcționarul public cu statul special din cadrul Serviciului Fiscal de Stat este funcționarul public care exercită atribuțiile Serviciului Fiscal de Stat în domeniul constatării infracţiunilor.

Art.133 alin.(4) din Codul fiscal prevede atribuțiile Serviciului Fiscal de Stat în domeniul constatării infracțiunilor date în comptența sa, respectiv funcționarul fiscal care va exercita aceste atribuții este funcționatul fiscal cu statut special din cadrul Serviciului Fiscal de Stat.

Reieșind din natura atribuţiilor de serviciu pe care urmează să le exercite funcționarul fiscal respectiv, acestuia urmează a-i fi atribuit statut special, grade și garanții sociale speciale.

**5.** Modificarea art.148 alin.(8)-(11) din Codul fiscal, prin substituirea sintagmei “transfer temporar” la forma gramaticală corespunzătoare cu sintagma “delegare” la forma gramaticală corespunzătoare.

Propunerea are drept scop de a asigura eficiența activității subdiviziunilor Serviciului Fiscal de Stat care sunt amplasate în diferite localități ale RM, prin delegarea în interes de serviciu a funcționarilor fiscali dintr-o subdiviziune în alta, cu menținerea plăților salariale.

**6.** Completarea art.187 alin.(21) din Codul fiscal, care reglementează obligația de prezentare a dărilor de seamă utilizînd metode automatizate de raportare electronică, cu o altă categorie de contribuabili, și anume contribuabilii care au 5 și mai mulți angajați.

Completarea are în vedere evoluția și dezvoltarea domeniului IT și are drept scop îmbunătățirea administrării fiscale și racordarea la standardele europene.

**7.** Modificarea sancțiunilor prevăzute de Codul fiscal, cu scopul aducerii în concordanță a prevederilor Codului fiscal cu Hotărârea Curții Constituționale nr. 2 din 30.01.2018, conform căreia la aplicarea sancțiunilor urmează a fi respectat principiul individualizării sancțiunilor.

Potrivit pct. 47-49 din Hotărârea Curții Constituționale nr. 2/2018, prin individualizarea legală legislatorul trebuie să ofere judecătorului competenţa de stabilire a pedepsei în anumite limite predeterminate - minimul şi maximul special al pedepsei, precum şi să prevadă, pentru acelaşi judecător, instrumentele care să-i permită alegerea şi determinarea unei sancţiuni concrete, în raport cu particularităţile faptei şi cu persoana care a comis o contravenţie sau o infracţiune.

Astfel, individualizarea judiciară se poate realiza doar în baza unor mecanisme de apreciere reglementate de lege, fiind astfel o expresie a principiului legalităţii.

De asemenea, în Hotărârea nr.10 din 10 mai 2016, Curtea a subliniat că în lipsa unei sancţiuni relativ determinate şi a altor mecanisme de individualizare a sancţiunii persoana nu are nici o posibilitate reală şi adecvată de a beneficia pe cale judiciară de protejarea drepturilor sale, inclusiv de o sancţiune echitabilă. Individualizarea sancţiunii trebuie să reflecte relaţia dintre sancţiune (proporţia şi natura acesteia) şi gradul pericolului social al faptei.

În acest sens, Curtea a statuat că lipsa posibilităţii instanţei de judecată de a aplica criteriile pentru individualizarea sancţiunii în cauza concretă şi aplicarea unei sancţiuni absolut determinate nu asigură caracterul ei echitabil.

În același context, propunerile efectuate aferent art.254 și 2541 au ca scop crearea cadrului legal orientat spre conformarea contribuabililor în partea ce ține de respectarea disciplinei de casă și decontări cu mijloace financiare în numerar și din domeniul transporturilor auto de călători în partea ce ține de eliberarea documentelor de plată care confirmă achitarea serviciilor de către beneficiar, precum și contracararea fenomenului de neconformare fiscală.

În ceea ce privește modificările propuse la art.260 din Codul fiscal, este de menționat că, actualmente, art.260 alin.(1) prevede sancțiune pentru neprezentarea dării de seamă fiscale, alin.(2) – pentru prezentarea tardivă a dării de seamă fiscale, iar alin. (3) – pentru prezentarea cu date neautentice a dării de seamă fiscale.

Astfel, potrivit modificărilor propuse, sancțiunea prevăzută la alineatul (1), urmează a fi aplicată pentru nerespectarea modului de întocmire și prezentare a dării de seamă fiscale.

Cu referire la art.261 din Codul fiscal, se propune comasarea alineatelor (4) și (5), fapt ce va permite excluderea interpretărilor duale la aplicarea sancțiunilor în cazul diminuării obligațiilor fiscale prin prezentarea către SFS a unei dări de seamă fiscale cu informaţii sau date neveridice, precum și în cazul eschivării de la calculul şi de la plata obligațiilor fiscale.

Propunerea de excludere a sintagmei ,,cu filtru” de la art.2621 din Codul fiscal, rezidă în faptul că prin Legea cu privire la modificarea şi completarea unor acte legislative nr. 288 din 15.12.2017 a fost stabilit prețul maxim de vânzare cu amănuntul atât la țigaretele cu filtru, cât şi fără filtru, respectiv se propune ca sancțiunea pentru nerespectarea regulilor de comercializare a țigaretelor să fie aplicată ambelor tipuri de țigarete.

Referitor la propunerea față de art.232 din Codul fiscal, aceasta are ca scop excluderea interpretărilor duale referitor la atribuirea contribuabilului persoană fizică ce desfăşoară activităţi independente și contribuabilului care desfăşoară servicii profesionale, precum şi contribuabilul care practică activitate profesională în sectorul justiţiei la categoriile de contribuabili pasibili de răspundere pentru încălcarea fiscală

Concomitent, referitor la sistemul de sancționare stabilit de Codul fiscal, se propun unele modificări de ordin redacțional.

Astfel, referitor la art.231 și 234 din Codul fiscal, propunerile poartă un caracter redacțional și sunt condiționate de modificarea art.260 alin. (1)-(3) și art. 232 din Codul fiscal.

Actualmente, art.260 alin.(1)-(3) din Codul fiscal prevede sancțiune pentru neprezentarea, prezentarea tardivă și prezentarea dării de seamă fiscale cu date neautentice. Potrivit modificărilor propuse în prezentul proiect de lege, alineatele (2) și (3) se exclud, iar sancțiunea prevăzută la alineatul (1), urmează a fi aplicată pentru nerespectarea modului de întocmire și prezentare a dării de seamă fiscale.

Luând în considerare faptul că în proiectul de lege dat se propune aplicarea sancțiunilor prevăzute de Codul fiscal și pentru nerespectarea modului de plată a contribuţiilor de asigurări sociale de stat obligatorii şi primelor de asigurare obligatorie de asistenţă medicală, stabilite în cotă procentuală, se prezintă propunerea ca la aplicarea sancțiunilor pentru nerespectarea modului de achitare a obligațiilor respective să se țină cont de caracterul încălcării – încălcare fiscală semnificativă și încălcare fiscală nesemnificativă.

De asemenea, dat fiind faptul că la art.232 lit.c) au fost înaintate propuneri de concretizare, în vederea excluderii interpretărilor duale referitor la categoriile de contribuabili care sunt pasibili de răspundere pentru încălcarea fiscală, se propune a face trimitere la normă și nu la categoria de contribuabil – persoane fizice care desfăşoară activitate de întreprinzător şi persoanele juridice și persoane fizice care nu desfășoară activitate de întreprinzător.

**8.** Modificarea art.249 din Codul fiscal, care prevede tipurile de decizii care pot fi emise de Seerviciul Fiscal de Stat, prin completarea la alin.(4) pe lîngă decizia privind stingerea dreptului persoanei fizice de a beneficia, ulterior perioadei de efectuare a controlului fiscal, de suma declarată în conformitate cu art.2266 alin.(6), cu decizia privind restabilirea dreptului respectiv.

Modificarea propusă este necesară în contextul existenței situațiilor în care, ca urmare a prezentării probelor, explicațiilor în cadrul verificărilor demarate în privința acestora, se atestă faptul rambursării mijloacelor bănești cu titlu de împrumut contractat anterior de către persoana fizică.

Astfel, există un vid legal care nu permite emiterea unui act administrativ ce ar confirma restabilirea disponibilității utilizării ulterioare a mijloacelor bănești de către creditorul persoanei fizice supuse verificării.

**9.** Completarea Codului fiscal cu un nou articol – art.2632 – care să stabilească răspunderea pentru executorii judecătorești care nu au transferat în termen plățile încasate în folosul Bugetului Public Național.

Prin instituirea răspunderii respective se urmărește scopul de a fi asigurată respectarea drepturilor persoanelor interesate în procedura de executare, prin excluderea situațiilor de tergiversare a transferării sau netrasferării plăților încasate de către executorul judecătoresc.

**10.** Modificarea art.268 și 273 alin.(2) din Codul fiscal, prin modificarea normei ce reglementează momentul din care contribuabilul este în drept să-și exercite dreptul de contestare a actelor Serviciului Fiscal de Stat, cu specificarea faptului că acest termen va curge din momentul aducerii la cunoștință a actului, ținînd cont de prevederile art.1291 alin.(4) din Codul fiscal, care prevede că, *în cazul în care înmînarea actului Serviciului Fiscal de Stat către persoanele indicate la alin.(2) şi (3) nu a fost posibilă, actul va fi comunicat prin publicare în Monitorul Oficial al Republicii Moldova.*

Totodată, se propune excluderea din art.268 alin.(2) din Codul fiscal a sintagmei “şi se va restitui reclamantului”.

Potrivit redacției actuale a art.268 alin.(2) din Codul fiscal, în cazul depunerii de către contribuabil a contestației după expirarea termenului de prescripție, nefiind restabilit în modul prevăzut, aceasta urmează a fi restituită reclamantului.

Este de menționat că, în instanța de judecată, contestația depusă de contribuabil, pe care este aplicată ștampila de intrare a Serviciului Fiscal de Stat, la fel constituie o probă și ținînd cont de faptul că, sarcina probațiunii este pusă pe seama autorității emitente a actului administrativ, originalul contestației urmează să se afle la Serviciul Fiscal de Stat și nu urmează a fi restituit contribuabilului.

**11.** Modificarea art.4 alin.(2) din Legea pentru punerea în aplicare a titlului VI din Codul fiscal nr.1056-XIV din 16 iunie 2000, și anume cifra „2019” se substituie cu cifra „2020”.

Modificarea respectivă are drept scop extinderea cu un an a termenului de implementare a noului sistem de impozitare a bunurilor imobiliare, bazat pe valoarea de piață, pentru bunurile neevaluate la această valoare, în contextul neevaluării în termen a tuturor bunurilor imobiliare în scopul impozitării.

**12.** Modificarea Legii bugetului asigurărilor sociale de stat pe anul 2018 nr. 281 din 15.12.2017.

În acest sens, conform prevederilor art.133 alin. (1) pct. 141) din Codul fiscal, în realizarea funcţiilor sale, Serviciul Fiscal de Stat, efectuează controlul asupra calculării corecte şi a virării în termen a contribuţiilor la bugetul asigurărilor sociale de stat şi a primelor de asigurare obligatorie de asistenţă medicală şi aplică sancţiuni contravenţionale pentru încălcarea prevederilor legale referitoare la calcularea acestora.

Pentru perioada de până la 31 decembrie 2017, contribuabilii aveau obligația să prezinte Declarație privind calcularea contribuţiilor de asigurări sociale de stat obligatorii (Forma 4-BASS).

În cazul nerespectării modului de calculare și achitare, neachitarea sau achitarea incompletă a contribuţiilor de asigurări sociale de stat obligatorii, la moment, contribuabilul se sancționează conform art. 9 din Legea nr.281/2017.

Începând cu 1 ianuarie, contribuabilii prezintă Darea de seamă privind reținerea impozitului pe venit, a primelor de asigurare obligatorie de asistență medicală și a contribuțiilor de asigurări sociale de stat obligatorii calculate (Forma IPC18), aprobată prin Ordinul Ministerului Finanțelor nr. 126 din 4 octombrie 2017.

De menționat că Forma IPC18 conține, inclusiv, informația privind calcularea contribuţiilor de asigurări sociale de stat obligatorii.

Dat fiind faptul că Forma IPC18 este o date de seamă fiscală, pentru diminuarea cuantumului contribuţiilor de asigurări sociale de stat obligatorii, urmează a fi aplicate prevederile art. 261 alin.(4) și (5) din Codul fiscal.

Prin urmare, se propune stabilirea expresă că aplicarea sancțiunilor pentru nerespectarea modului de calculare și achitare, neachitarea sau achitarea incompletă a contribuţiilor de asigurări sociale de stat obligatorii se efectuează conform titlului V din Codul fiscal, fapt ce va permite gestionarea mai eficientă a resurselor umane și financiare la stabilirea încălcării date.

**13.** Modificarea Legii cu privire la mărimea, modul şi termenele de achitare a primelor de asigurare obligatorie de asistenţă medicală nr. 1593-XV din 26.12.2002.

În ceea ce privește excluderea art.15 alin.(2) din legea respectivă, este de menționat că prin Legea nr. 288 din 15 decembrie 2017 cu privire la modificarea şi completarea unor acte legislative, au fost efectuate modificări la art. 12 din Legea nr. 1593-XV din 26 decembrie 2002 cu privire la mărimea, modul şi termenele de achitare a primelor de asigurare obligatorie de asistenţă medicală.

Astfel, începând cu 1 ianuarie 2018, categoriile de plătitori prevăzute la pct.1 şi 3 din anexa nr.1 la Legea nr.1593/2002, sunt obligate, până la data de 25 a lunii următoare celei de gestiune în care au fost efectuate plăţile, să vireze la contul Companiei Naţionale de Asigurări în Medicină primele de asigurare obligatorie de asistenţă medicală în volum deplin, calculate în conformitate legea menționată.

Prin urmare, angajatorul nu are obligația de achita concomitent cu achitarea plăților salariale și a primelor de asigurare obligatorie de asistență medicală, acestea putând fi achitate până la până la data de 25 a lunii următoare celei de gestiune în care au fost efectuate plăţile.

Totodată, la moment, art. 15 din Legea nr.1593/2002 prevede totuși obligația instituțiilor financiare de a elibera mijloace băneşti pentru achitarea salariilor şi altor recompense concomitent cu virarea integrală de pe conturile plătitorilor pe contul Companiei Naţionale de Asigurări în Medicină a primelor de asigurare obligatorie de asistenţă medicală, calculate în conformitate cu legislaţia.

În acest context, în vederea excluderii conflictului de norme dintre art. 12 și art. 15 alin. (2) din Legea nr.1593/2002 se propune excluderea art. 15 alin. (2) din legea menționată.

Totodată, reieșind din argumentele expuse la pct.12, se propune stabilirea expresă că aplicarea sancțiunilor pentru diminuarea cuantumului primelor de asigurare obligatorie de asistenţă medicală prin neprezentarea sau prezentarea către Serviciul Fiscal de Stat a unei dări de seamă fiscale cu informaţii sau date neveridice se sancţionează conform titlului V din Codul fiscal.

**14.** Modificarea și completarea Codului contravențional în partea sancțiunilor ce se aplică pentru contravențiile ce afectează fiscalitatea, avînd drept scop de a aduce în concordanță sistemul de sancționare conform Codului contravențional cu noile prevederi legale intrate în vigoare, în vederea uniformizării legislației și neadmiterii dublării sancțiunilor pentru aceleași tipuri de încălcări.

Astfel, prin Ordinul Ministerului Finanțelor nr. 126 din 4 octombrie 2017 a fost aprobată Darea de seamă privind reținerea impozitului pe venit, a primelor de asigurare obligatorie de asistență medicală și a contribuțiilor de asigurări sociale de stat obligatorii calculate, Forma IPC18.

Prin darea de seamă forma IPC18 se raportează obligațiile aferente impozitului pe venit, a primelor de asigurare obligatorie de asistență medicală și a contribuțiilor de asigurări sociale de stat obligatorii calculate.

Totodată, potrivit art. 92 alin. (2) din Codul fiscal, *plătitorii veniturilor prezintă Serviciului Fiscal de Stat, până la data de 25 a lunii următoare lunii în care au fost efectuate plățile, darea de seamă privind impozitul pe venit, privind primele de asigurare obligatorie de asistenţă medicală reţinute şi contribuţiile de asigurări sociale de stat obligatorii calculate*.

Conform art. 9 alin. (1) din Legea nr. 281 din 15 decembrie 2017 privind bugetul asigurărilor sociale de stat pe anul 2018, *declarația privind calcularea și utilizarea contribuțiilor de asigurări sociale de stat obligatorii și declarația privind evidența nominală a asiguraților sunt parte componentă a dării de seamă privind reținerea impozitului pe venit, a primelor de asigurare obligatorie de asistență medicală și a contribuțiilor de asigurări sociale de stat obligatorii calculate, care se completează în modul și în forma stabilite de Ministerul Finanțelor și se prezintă de plătitorii contribuțiilor la bugetul asigurărilor sociale de stat Serviciului Fiscal de Stat în termenele stabilite de lege pentru perioade începând cu 1 ianuarie 2018, iar pentru perioadele anterioare se prezintă în modul stabilit de legile bugetului asigurărilor sociale de stat anuale aferente perioadelor în cauză*.

Potrivit art.26 din Legea nr. 1593-XV din 26.12.2002 cu privire la mărimea, modul şi termenele de achitare a primelor de asigurare obligatorie de asistenţă medicală, *categoriile de plătitori prevăzute la pct.1 şi 3 din anexa nr.1, care au obligaţii privind achitarea primelor în perioada de gestiune, prezintă lunar Serviciului Fiscal de Stat, pînă la data de 25 a lunii imediat următoare lunii de gestiune, darea de seamă privind impozitul pe venit, privind primele de asigurare obligatorie de asistenţă medicală reţinute şi contribuţiile de asigurări sociale de stat obligatorii calculate, conform modelului aprobat de Ministerul Finanţelor*.

 Concomitent, conform art.129 pct.9) din Codul fiscal, *dare de seamă fiscală reprezintă orice declaraţie, informaţie, calcul, notă informativă, alt document, care sînt prezentate sau trebuie să fie prezentate Serviciului Fiscal de Stat, privind calcularea, achitarea, reţinerea impozitelor, taxelor, primelor de asigurare obligatorie de asistenţă medicală şi a contribuţiilor de asigurări sociale de stat obligatorii, majorărilor de întîrziere (penalităţilor) şi/sau amenzilor ori privind alte fapte ce ţin de naşterea, modificarea sau stingerea obligaţiei fiscale.*

Astfel, darea de seamă prin care se raportează obligațiile aferente primelor de asigurare obligatorie de asistență medicală și a contribuțiilor de asigurări sociale de stat obligatorii calculate reprezintă dare de seamă fiscală.

 Cu toate acestea, la moment, Codul contravențional conține sancțiuni pentru nerespectarea modului de întocmire și prezentare a dării de seamă prin care se raportează obligațiile cu privire la primele de asigurare obligatorie de asistență medicală și contribuțiile de asigurări sociale de stat obligatorii calculate, separat pentru fiecare tip de obligație (inclusiv separat pentru darea de seamă fiscală), deși, în esență, este una și aceiași încălcare.

 Respectiv, legea în varianta actuală crează incertitudini pentru persoanele pasibile de sancționare, deoarece nu este clar care sancțiune va fi aplicată, în contextul în care există două norme care prevăd sancțiune pentru aceiași încălcăre.

 Astfel, propunerile în cauză vin să înlăture această deficiență și lacună în legislație, unificînd sancțiunile ce se aplică în domeniul menționat, prin excluderea unor sancțiuni și introducerea unui singur articol care să prevadă sancțiunea față de persoana cu funcție de răspundere pentru încălcarea modului de prezentare de către contribuabili a dării de seamă fiscale și de achitare a obligațiilor ce rezultă din acestea, avîndu-se în vedere atît obligațiile ce țin de impozitele și taxele prevăzute de Codul fiscal, cît și primele de asigurare obligatorie de asistență medicală și contribuțiile de asigurări sociale de stat obligatorii calculate.

 Totodată, se propune excluderea art.301 din Codul fiscal, ce reglementează sancțiunea de *evaziune fiscală a persoanelor fizice care nu practică activitate de întreprinzător prin eschivarea de la prezentarea declaraţiei cu privire la impozitul pe venit sau prin includerea în declaraţie a unor date denaturate, dacă suma impozitului pe venit care trebuia să fie achitat nu depăşeşte 2500 de unităţi convenţionale*.

 Propunerea respectivă este motivată prin faptul că pentru neexecutarea obligației de declarare a impozitelor și taxelor este stabilită răspunderea conform art.260 din Codul fiscal, iar prin existența și a art.301 din Codul contravențional se creează un paralelism juridic.

Prin urmare, propunerile înaintate vor asigura uniformizarea legislației și aplicarea corectă a acesteia.

Totodată, implementarea prezentului proiect de lege va fi asigurată în limita alocațiilor bugetare planificate.

**Ministru Octavian ARMAȘU**